钦定古今图书集成/明伦汇编/氏族典/第214卷 > 何澹
## 钦定古今图书集成/明伦汇编/氏族典/第214卷 > 何澹

按《宋史何澹传》：“澹字自然，处州龙泉人。乾道二年进
士，累官至国子司业，迁祭酒，除兵部侍郎。光宗内禅，
拜右谏议大夫兼侍讲，同知贡举，进御史中丞。澹有
本生继母丧，乞有司定所服。礼寺言当解官，澹引不
逮事之文，乞下给、谏议之。太学生乔哲、朱有成等移
书于澹，澹乃去。终制，除焕章阁学士，知泉州，移明州。”
宁宗即位，还为中丞，除同知枢密院事、参知政事，迁
知枢密院。吴曦贿通时宰，规图帅蜀，未及贿澹，韩𠈁
胄巳许之，澹持不可。𠈁胄怒，以资政殿大学士提举
洞霄宫，起知福州。澹居外，常怏怏失意，以书祈𠈁胄，
𠈁胄怜之。进观文殿学士，寻移知隆兴府。后除江、淮
制置大使兼知建康府，移使湖北兼知江陵，奉祠，卒，
赠少师。澹美姿容，善谈论。少年取科名，急于荣进，阿
附权奸，斥逐善类，主伪党之禁，贤士为之一空。其后
更化，凶党俱逐，澹以早退幸免，优游散地者几二十
年。